ЩIэблэр хэкупсэу къэгъэхъуным хуэгъэпсауэ
«Шагъдий вагъуэбэ» зыфIаща шу зекIуэр Адыгэ Республикэм накъыгъэм и 3-м къыщыщIэдзауэ и 8-м нэсыху щекIуэкIащ. Бысымхэм къищынэмыщIа, абы хэтащ адыгэхэр щыпсэу хэгъэгухэу Къэбэрдей-Балъкъэрым, Къэрэшей-Шэрджэсым, Краснодар крайм икIа щIалэхэри.
Адыгэ фащэ екIукIэ зэщыхуэпыкIа, къамэрэ сэшхуэрэ зыкIэрыщIа шууейуэ 100-м нэблагъэ щызэщIагъэуIуа Iуэхугъуэ дахэр къызэгъэпэща хъуащ, Адыгэ Республикэм и Iэтащхьэ КъумпIыл Муратрэ а хэгъэгум и щIыналъэхэм я унафэщIхэмрэ я щIэгъэкъуэну.
Зэдежьахэм махуитхум къриубыдэу къызэранэкIащ псори зэхэту километр 262-рэ зи кIыхьагъ гъуэгуанэ. ЗекIуэлIхэм зэщIагъэхьащ кIахэ адыгэхэр зыдэс жылагъуэу 29-мрэ Краснодар (Бжьэдыгъу къалэ) ипщэ лъэныкъуэмкIэ къыщыунэхуа и хьэблэщIэмрэ.
Къэплъытэ зэрыхъунумкIэ, гъуэгуанэ зэдытехьахэм а махуэ бжыгъэм и кIуэцIкIэ яхузэфIэкIащ шым ехьэлIауэ адыгэхэм ябгъэдэлъа щэнхабзэм щыщу къытхуэнахэм, къэдгъэщIэрэщIэжыну зи ужь дихьахэм, ди лъэпкъэгъухэри зекIуэр зэрекIуэкIам къыкIэлъыплъа псори зымащIэкIэ нэхъ мыхъуми гъунэгъу хуащIыну, зищIысыр зэхрагъэщIыкIыну.
КъищынэмыщIауэ, ТекIуэныгъэ Иным и махуэшхуэм ирырагъэхьэлIа шу зекIуэр хуэгъэзат адыгэхэм ди тхыдэм дахагъэрэ лIыгъэу къыщызэднэкIам, ноби зыхэтпщэжыну зи ужь дитхэм я мыхьэнэм ди щIалэгъуалэр, къытщIэхъуэ щIэблэр егъэгупсысыным, хэкупсэу ахэр къэгъэтэджыным. Апхуэдэуи, мы Iуэхур хуэунэтIащ адыгэхэм ди щэнхабзэм зегъэужьыным, адыгэшым и пщIэр къэIэтыжыным, шы гъэхъуным ди лъэпкъэгъухэр зэрыс щIыналъэхэм хуэфэщэн гулъытэ щыхуегъэщIыным.
Мы гъэм ирагъэкIуэкIа зекIуэм хэтащ Къэбэрдей-Балъкъэрым и «Шууей Хасэм», Къудей Аслъэн зи пашэм, хыхьэ щIалэ 20-м щIигъури.
«Шагъдий вагъуэбэ» зыфIаща шу зекIуэр Адыгэ Республикэм и Тэхътэмыкъуей къуажэм щиухащ. А Iуэхум иращIэкIа гуфIэгъуэ дауэдапщэхэм, а жылэм къыщызэрагъэпэща шыгъажэ телъыджэм, нэгъуэщIхэми тедухуэну тхыгъэ убгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
Тхыгъэри сурэтри
КЪУМАХУЭ Аслъэн
ейщ.
